Die politieke misverstand rondom Afrikaans: Die dice kan gerus reg val – StudentePlein
StudentePlein pak die nuwe jaar aan met ons oë gerig op die nuwe Taalbeleid van die Universiteit Stellenbosch.
Die Minister van Hoër Onderwys, Wetenskap en Tegnologie, Blade Nzimande, ondersteun die departement se taalbeleidsraamwerk vir Hoër Onderwys wat slegs die suidelike Bantu taalfamilie se tale as inheems klassifeer. Die reg tot menslike waardigheid kan egter slegs realiseer indien alle ander sosio-ekonomiese regte, soos onderrig in die moedertaal of in die taal van keuse, nagevolg word.
Ek het die aangename voorreg gehad om tydens 'n aanlyn gesprek met dr. Willa Boezak en dokterandus Hendrik Theys te gesels oor, onder meer, die miskonsepsie van Afrikaans, die onkundige opinies van skynbaar opgevoede burokrate en die Universiteit Stellenbosch se Taalbeleid "wat alewig sy vel vergiet". Dr Boezak en Dr Theys is twee deurslaggewende figure in die stryd om Afrikaans se plek by die "taaltafel" te verseker. StudentePlein se podsending brei meer oor hierdie twee vername figure uit.
In 'n onlangse gesprek met Netwerk24 bespreek Dr Boezak die verengelsing van Universiteit Stellenbosch en hoe dit diskrimineer teenoor Afrikaanssprekendes wat hoofsaaklik in hul moedertaal skoolopvoeding ontvang het. Die aktivis, outeur en teoloog meen dat diegene wat aan die kortste ent trek, hoofsaaklik studente van armer plattelandse areas is, wat die meerderheid van die Wes-Kaap insluit. Hierdie areas is onder meer Stellenbosch, Paarl, Malmesbury, Wellington, Mamre, Atlantis, die Kaapse Vlaktes en streke so wyd soos Vanrhynsdorp, Bredasdorp en Velddrif.
StudentePlein en individue soos Dr Boezak en Dr Theys beplan om die dice weer reg te laat val vir duisende Afrikaanssprekende studente aan die Universiteit van Stellenbosch. Beide StudentePlein en dié twee academici droom van 'n toekoms waar tersiêre instansies en die korporatiewe wêreld aanpas om die groeiende mark Afrikaanssprekendes te akkommodeer; in plaas van die huidige situasie waar Afrikaanssprekendes die sprong moet maak om akademiese Engels te begryp en aan te leer. Dit is juis híér waar daar jaarliks duisende Afrikaanse studente deur die net glip.
Die verengelsing en kosmopolitanisering van tersiêre instansies veroorsaak al jare lank dat Afrikaanssprekende studente benadeel word. Hoewel 'n mens die naam "Stellenbosch" hoor en dit outomaties met Afrikaans assosieer, is die ervaring vir duisende studente regoor die Wes-Kaap die teenoorgestelde. Afrikaanssprekende studente word beroof van die beste onderrig in hul moedertaal waarop hulle wettiglik geregtig is omdat instellings liewer internasionale studente wil akkommodeer as studente in hul onmiddellike omgewing. Engelse studente kan wêreldwyd in hul eie taal studeer terwyl Afrikaanse studente beperkte geleenthede het om in Afrikaanse te studeer.
Hierdie onderwerp moenie ligtelik opgeneem word nie – dit is pure politieke mag wat hier uitgeoefen word. Die situasie is soortgelyk aan die Nasionale Party wat destyds Afrikaans afgedwing het. Nes ons huidige situasie, dwing die regering en die korporatiewe wêreld Engels op ons af. Afrikaans wil nie domineer nie. Afrikaans soek net 'n kans – en ons is nie van plan om enigsins passief of subtiel daaroor te wees nie.